- Bortført fransk familie satt fri i Kamerun
Frankrike bekrefter meldingen. Meldingen som ble lest på Kameruns nasjonale radio fredag morgen, kom fra kontoret til Kameruns president. - Alle er i live og har det bra, het det. Kort tid etter ble den positive meldingen bekreftet i Paris. Ifølge en melding fra den franske presidentens kontor har utenriksminister Laurent Fabius satt seg på et fly til Kamerun for å møte familien. Familien består av far, mor, fire barn mellom fem og tolv år og en onkel. - De ble overlevert til Kameruns myndigheter i går kveld, het det videre i meldingen. Familien var på ferie og befant seg i et område 10 kilometer fra grensen, nær nasjonalparken Waza, da de ble bortført av en væpnet gruppe som hevdet de tilhørte den nigerianske islamistiske gruppen Boko Haram. Familien var i Kamerun fordi foreldrene arbeidet der for et fransk selskap. Gruppen som bortførte familien, truet senere med å drepe dem hvis ikke myndighetene i Kamerun og Nigeria satte fri fengslede islamister.
En familie på sju personer som ble bortført av islamister i Kamerun i februar, skal være satt fri og tatt vare på av myndighetene.